Урысейм и Президентым и УказкIэ Темыркъан Юрий УФ-м и Къэрал саугъэтыр къратащ. Наградэ лъапIэмкIэ абы ехъуэхъуащ КъБР-м и Iэтащхьэ КIуэкIуэ Юрий
Дуней псом щыцIэрыIуэ дирижёр, Шостакович и цIэр зезыхьэ Санкт-Петербург академическэ филармонием и художественнэ унафэщI Темыркъан Юрий Урысей Федерацэм и Президент Путин Владимир и УказкIэ УФ-м и Къэрал саугъэтыр къратащ. Наградэ лъапIэмкIэ абы ехъуэхъуащ КIуэкIуэ Юрий. Тхыгъэм итщ:
«ФIыуэ тлъагъу Юрий Хьэту и къуэ!
Къэбэрдей-Балъкъэрым и цIыхухэр хуабжьу щыгуфIыкIащ къэралми дуней псоми я музыкальнэ щэнхабзэм зегъэужьыным куэд зэрыхэпщIыхьам папщIэ Урысей Федерацэм литературэмрэ гъуазджэмкIэ и Къэрал саугъэтыр къызэрыпхуагъэфэщам.
Уи зэфIэкIым пщIэ лъагэ къызэрыхуащIар хуабжьу си гуапэщ икIи узыншагъэ быдэ, мыкIуэщIыж зэфIэкI уиIэну, урысей, дунейпсо щэнхабзэм зегъэужьыным, ди Хэкум и пщIэр къэIэтыным хуэгъэзауэ ебгъэкIуэкI творческэ лэжьыгъэм ехъулIэныгъэщIэхэр къыщыпхьыну сынохъуэхъу».
КъБР-м и Iэтащхьэмрэ Правительствэмрэ я пресс-IуэхущIапIэ.
